Bybelgenootskap se visie is steeds 'n Bybel vir elkeen | George Herald
Bybelgenootskap se visie is steeds 'n Bybel vir elkeen
Thursday, 03 March 2016, 06:35
SUID-KAAP NUUS - Die Bybelgenootskap van Suid-Afrika (BSA) het in 2015 byna 2 miljoen Bybels en Bybelgedeeltes, insluitende 1 320 348 volledige Bybels, in 51 verskillende tale in Suid-Afrika versprei.
'n Aantal jare gelede sou hierdie syfer slegs gedrukte Bybels verteenwoordig het, maar vandag sluit die ook Braille-, Oudio-, Selfoon- en e-Bybels in verskillende formate en op verskillende platforms in.
'n Totaal van 945 693 gedrukte Bybels, 372 711 Selfoonbybels en 1 973 volledige e-Bybels is versprei. Engels is die taal waarin die meeste volledige Bybels versprei is, gevolg deur isiZulu en Afrikaans.
Die topverkoper van die jaar was die isiZulu Bybel 1959/1997-vertaling gevolg deur die Engelse 'Good News Translation', die isiXhosa 1975-weergawe en die Afrikaanse 1983-vertaling.
Deur hulle bydraes maak kerke en individue dit moontlik vir die Bybelgenootskap om verskeie projekte te ondersteun. Sowat 42 968 gevangenes het by die Bybelgenootskap se projek om Bybels aan gevangenes beskikbaar te stel, gebaat. Byna 38 000 graad 7-leerders in veral skole in arm woonbuurte, het elk 'n eie Bybel ontvang en 20 195 Bybels is aan die armes gegee.
Ds Dirk Gevers, uitvoerende hoof van die BSA, het die volgende oor hierdie syfers gesê: "Ons visie is steeds 'n Bybel vir elkeen. Ons is die Here baie dankbaar dat, nieteenstaande al die uitdagings in ons land soos die swak rand, toenemende inflasie, werkloosheid, korrupsie en misdaad, dit vir die Bybelgenootskap moontlik was om verlede jaar die volledige Bybel aan meer as 'n miljoen mense te verskaf sodat hulle ook die lewegewende boodskap van die Woord kan ervaar."
Die Bybelgenootskap van Suid-Afrika is 'n maatskappy sonder winsoogmerk met die taak om bekostigbare Bybels vir elkeen in hulle eie taal en in geskikte formate beskikbaar te stel.